שלושינסקי הקים את בית הספר האיטלקי של "סטודיו איטליה" ב-1990, שם ניהל והוביל לימודים מאז, ובנו אנדראש שלושינסקי אחראי על הניהול הכלכלי. כתוצאה מעבודת הסדנא במסגרת בית הספר לשפות, צמח דור חדש של מורים, שבזכותו מיושמת גישה מתודולוגית חדשה ומספר סוגים חדשים של קורסים בהוראת השפה האיטלקית (המתודולוגיה מיושמת גם בהוראת שפות נוספות). בשנת 2012, סטודיו איטליה וגאבור שלושינסקי קיבלו את "פרס השפה האירופית" על שיטת ההוראה החדשנית ותוכנית הכשרת המורים המוסמכת שלה. שלושינסקי קיים קשר מתמיד עם מורים לאיטלקית שעובדים בחינוך הציבורי בהונגריה, והוא גם נשיא איגוד המורים לאיטלקית בהונגריה.
גבריאל קורטס
גבריאל ג'ון קורטס קסיירה (בספרדית: Gabriel Jhon Cortez Casierra; נולד ב-10 באוקטובר 1995 באזמרלדס שבאקוודור) הוא כדורגלן אקוודורי המשחק בעמדת הקשר ההתקפי בקבוצת ברצלונה ספורטינג קלוב מליגת העל האקוודורית, בהשאלה מגואיאקיל סיטי, ובנבחרת אקוודור.
קריירת מועדונים.
קורטס שיחק באינדפנדיינטה דל ואיה ובאמלק מליגת העל האקוודורית, בלובוס BUAP מליגת העל המקסיקנית ובבוטפוגו מליגת העל הברזילאית.
ב-5 בנובמבר 2020 חתם בגואיאקיל סיטי מליגת העל האקוודורית. ב-14 בינואר 2021 הושאל למשך שתי עונות לברצלונה ספורטינג קלוב מליגת העל האקוודורית.
קריירה בינלאומית.
ב-22 בפברואר 2017 ערך קורטס את הופעת הבכורה שלו בנבחרת אקוודור, בניצחון 3-1 על נבחרת הונדורס במשחק ידידות.
מלגוז'טה מירגה-טס
מלגוז'טה מירגה-טס (בפולנית: Małgorzata Mirga-Tas, נולדה בשנת 1978 בזאקופנה שבפולין) היא אמנית בינלאומית, פסלת, ציירת, אקטיביסטית ומחנכת, ממוצא צועני-פולני, זוכת פרס האמנות הפולני Paszport Polityki.
ביוגרפיה.
מירגה-טס היא צוענייה במוצאה, בת שבט ברגיטקה, כיום מתגוררת בצ'ארנה גורה, פולין. היא בוגרת האקדמיה לאמנויות בקרקוב 2004.
התחילה את הקריירה כפסלת בקרטון. היא פיתחה שיטה ייחודית של שימוש בקרטון, דבק וחומרים שונים על מנת לפסל דמויות של חיות ובני אדם, בהמשך פיסלה דמויות של אנשים משעווה. כיום היא מציירת בצבע על קרטון, עבודותיה מאופיינות בצבעוניות חזקה, היא משתמשת בחומרים שונים כגון בדים, פרוות, חרוזים ואף קלפי משחק על מנת לתת נופך נוסף ליצירותיה. בעבודתה היא מושפעת מתנועת הרנסאנס של הארלם של שנות ה-1920–1930, וכן מאמנות אפריקאית צבעונית ומהאמן האפריקאי קרי ג'יימס מרשל. עבודותיה למרות צבעוניותן החזקה מתארות מציאות ריאליסטית מאד: אישה מעשנת סיגריה, משחק קלפים, תליית כביסה.
בעבודותיה המוקדמות היא תיארה את המעבר בשנות ה-60 של הצוענים מחיי נדודים לישיבת קבע בכפרים וערים. תערוכתה האחרונה בשנת 2021 "היציאה ממצרים" בגלריה ארסנל בביאליסטוק עוסקת בחיי הצוענים במאה ה-17, חיי נדודים לפני ההתיישבות בישובי קבע.
כאקטיביסטית חברתית עסקה, עוד כסטודנטית באוניברסיטה, בחינוך והשכלה לצעירים צוענים בפולין. ב-2007 הקימה יחד עם בוגומילה דלימטה (Bogumiła Delimata) וקשישטוף גיל (Krzysztof Gil) את תנועת האמנות הצוענית בפולין. בין השנים 2012–2016 יזמה כפר אמנים פתוח עבור אמניות ואמנים ממוצא צועני. ב-2017 הייתה מעורבת בהקמת ERIAC, מרכז לאמנות צוענית בברלין.
אחת העבודות המפורסמות שלה היא פסל משנת 2011 לזכר שואת הצוענים, בבוז'נצ'ין דולני שבפולין.
תערוכות.
מירגה-טס נבחרה לייצג את פולין בביאנלה של ונציה בשנת 2022 והיא האמנית הצוענייה הראשונה שתעשה זאת (באתר בעברית המתאר את עבודתה בהקשר של הביאנלה, שמה הופיע בכתיב "מרגוז'טה מירגה-טאס", אם כי הכתיב המקובל של השם הפרטי הוא מלגוז'טה).
הסדרה "היציאה ממצרים" (האמונה היא שהצוענים מוצאם ממצרים) המתארת את חיי הצוענים במאה ה-17 הוצגה ב-2021 בגלריה ארסנל בביאליסטוק. עוד הוצגו עבודותיה בביאנלה ה-11 בברלין (2020), במרכז לפיסול פולני באורנוסקו (2020), במוזיאון לאמנות מודרנית בוורשה (2020) ועוד.
אמיר אטינגר
אמיר אטינגר (נולד ב-א' באלול ה'תשנ"ה, 27 באוגוסט 1995) הוא עיתונאי ישראלי, המשמש ככתב הכנסת של העיתון "ישראל היום".
ביוגרפיה.
אטינגר נולד וגדל בפתח תקווה. ביסודי ובישיבה למד בדרכי נועם פתח תקווה, ובתיכון מקיף גרוס קריית גת. שירת בצבא כמ"פ קורס מ"כים בדרגת סרן בחטיבת גולני.
החל את דרכו בתקשורת בישראל כעורך בדסק הדיגיטל של ערוץ 20. באוקטובר 2020 החל לשמש כתב פוליטי של האתר סרוגים. ובתקופה הזו סיקר את מערכת הבחירות לכנסת ה-24.
באפריל 2022 מונה לכתב הכנסת של העיתון "ישראל היום".
פעילות עיתונאית.
בין חשיפותיו של אטינגר: המגעים בין אביר קארה לימינה על הצטרפותו למפלגה. תיעוד של שר הביטחון בני גנץ מותח ביקורת על ממשלת בנט-לפיד ועל היחס התקשורתי כלפיה לעומת היחס לממשלת נתניהו-גנץ, וחשיפת מסמך של בנק דיסקונט שהודיע על הקפאת כספי התרומות שנאספו עבור בנימין נתניהו למימון משפטו עד קבלת אישור משפטי בעניין.
עוד חשף אטינגר קמפיין שהוביל המשרד לשוויון חברתי, בשיתוף הראפר תאמר נאפר שידוע בשיריו נגד חיילי צה"ל, בעקבות הפרסום הורתה השרה לשוויון חברתי, מירב כהן, ל להפסיק לקשר לסרטון של נפאר ששולב בקמפיין בערבית לשוויון בין המינים.
ביולי 2022 פרסם לראשונה כי השרה להגנת הסביבה תמר זנדברג מתכננת לאשר בממשלה את המינוי של איש השמאל יוסי ביילין לתפקיד יו"ר רשות הטבע והגנים. לאחר הפרסום, שרת הפנים איילת שקד ושר המשפטים גדעון סער פנו לנפתלי בנט וביקשו ממנו לעצור את מינוי. שהחליט להפעיל את הווטו שלו בנושא ולמנוע את המינוי.
חיים אישיים.
הוא סטודנט לתואר ראשון במשפטים וממשל באוניברסיטת רייכמן. אטינגר נשוי לאביה פיש אטינגר ומתגורר בירושלים.
קריסטופר פולאה
קריסטופר פולאה (באנגלית: Kristoffer Polaha; נולד ב-18 בפברואר 1977) הוא שחקן קולנוע ותסריטאי אמריקאי. ידוע בעיקר ממשחקו בסדרה חיים בלתי צפויים בתור נייט בייזל (אביה של הגיבורה), ג'ייסון מתיוס מהחוף הצפוני והנרי באטלר מהסדרה מתחזה .
ביוגרפיה.
פולאה נולד ב-1977 ברינו שבנבאדה לאסתר וג'רום פולאה, שופט מחוזי בנבאדה והוא הצעיר מבין 4 אחים. בשנות ה-90 הוא עזב כדי ללמוד בפנימיית רוברט לואיס סטיבנסון בפאבל ביץ', קליפורניה. בוגר תואר ראשון לאמנות מתיכון לאמנויות טיש (New York University Tisch School of the Arts), חלק מאוניברסיטת ניו יורק בניו יורק. ב-2001 עבר ללוס אנג'לס והחל להופיע בסרטים.
הוא החל להופיע בבמות תיאטרון ובמספר סדרות החל מ-2001 וב-2008 השתתף לראשונה בסרט הביוגרפי "Billy: The Early Years".
חיים אישיים.
ב-2003 התחתן עם השחקנית ג'וליאנה מוריס ולזוג 3 ילדים. בעבר היה נוצרי פעיל אדוק אך בהמשך התרחק מהדת. עם זאת חווית סף מוות החזירה אותו להאמין.
יואב הופמייסטר
יואב הופמייסטר (נולד ב-25 בדצמבר 2000 בהוד השרון שבישראל) הוא כדורגלן ישראלי, המשחק בעמדת הקשר האחורי בקבוצת עירוני קריית שמונה מליגת העל.
קריירת מועדונים.
הופמייסטר גדל במחלקות הנוער של הפועל הוד השרון ומכבי תל אביב.
בין השנים 2019–2020 הושאל לבית"ר תל אביב בת ים ולהפועל ניר רמת השרון מהליגה הלאומית.
ב-1 באוגוסט 2020 חתם בל.א.ס.ק. לינץ מהבונדסליגה האוסטרית. יום לאחר מכן הושאל לעירוני קריית שמונה מליגת העל. ב-25 ביוני 2021 הושאל להפועל תל אביב מליגת העל. ב-3 בפברואר 2022 הושאל למכבי פתח תקווה מליגת העל.
ב-6 ביולי 2022 חתם לעירוני קריית שמונה.
אייל גולן
גלעין (בוטניקה)
מולקולה קווית
בכימיה, מולקולה קווית או מולקולה ליניארית מתארת את הגאומטריה מסביב לאטום מרכזי הקושר אליו שני אטומים אחרים (או ליגנדים) הממוקמים בזווית קשר של 180°. מולקולות אורגניות ליניאריות, כגון אצטילן (HC≡CH), מתוארות לעיתים קרובות על ידי הבאה לידי הכלאת אורביטלי sp עבור מרכזי הפחמן שלהן.
לפי מודל VSEPR (מודל הדחייה בין זוגות האלקטרונים ברמות הערכיות), מולקולות יכולות לקבל צורה קווית אם יש בהן שני אטומים ושאין בהן או שיש בהן שלושה אלקטרונים בלתי קושרים (AX2 או AX2E3) בשיטת AXE. עם המולקולות נייטרליות בעלות הצורה קווית מסוג AX2 נמנות בריליום פלואוריד , פחמן דו-חמצני ומימן ציאנידי. המולקולה הקווית החשובה ביותר עם יותר משלושה אטומים היא אצטילן (H−C≡C−H), שבו כל אחד מאטומי הפחמן שלו נחשב לאטום מרכזי עם קשר יחיד למימן אחד וקשר משולש לאטום הפחמן השני. אניונים קוויים כוללים למשל אזיד (N−3) ותיאוציאנט, וקטיונים קוויים כמו יון הניטרוניום.
גאומטריה קווית מתרחשת גם במולקולות מהצורה AX2E3, כדוגמת קסנון דו-חמצני (XeF2) ויון הטרי-יודיד (I3−) בו שני אטומי יוד מחוברים לאחד מרכזי. כמתואר על ידי מודל VSEPR, חמשת זוגות האלקטרונים הערכיים על האטום המרכזי יוצרים גיאומטריה מולקולרית של דו-פירמידה משולשת שבה שלושת הזוגות הלא-קושרים תופסים את המיקומים המשווניים הפחות צפופים ושני האטומים המחוברים תופסים את שני המקומות הציריים בשני הצדדים, ממוקמים בקצוות מנוגדים של ציר, ויוצרים מולקולה קווית.
חיל האוויר המלכותי של כווית
חיל האוויר המלכותי של כווית (בערבית: القوات الجوية الكويتية) הוא הזרוע האווירית של צבא כווית. עיקר תפקידו הוא הגנה על השטח האווירי של כווית. מפקדת חיל האוויר ממוקמת בבסיס האוויר עבדאללה אל-מובארק, ויתר הכוחות מוצבים בגדודי ההגנה האווירית, בבסיסי האוויר עלי אל-סאלם ובבסיס האוויר אחמד אל-ג'אבר.